KOMISIJOS REGLAMENTAS (ES) 2018/1847

2018 m. lapkričio 26 d.

kuriuo iš dalies keičiamas Europos Parlamento ir Tarybos reglamento (EB) Nr. 1223/2009 dėl kosmetikos gaminių V priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 30 d. Europos Parlamento ir Tarybos reglamentą (EB) Nr. 1223/2009 dėl kosmetikos gaminių (1), ypač į jo 31 straipsnio 1 dalį,

kadangi:

(1) šiuo metu medžiagą bifenil-2-olį ir jo druskas, kurios pagal Tarptautinę kosmetikos ingredientų nomenklatūrą įvardytos kaip o-fenilfenolis, MEA o-fenilfenatas, kalio o-fenilfenatas ir natrio o-fenilfenatas, leidžiama naudoti kosmetikos gaminiuose kaip konservantus, kai jų didžiausia koncentracija yra 0,2 % (kaip fenolis) gatavame preparate pagal Reglamento (EB) Nr. 1223/2009 V priedo 7 įrašą;

(2) Vartotojų saugos mokslinis komitetas (VSMK) savo 2015 m. birželio 25 d. nuomonėje, kuri 2015 m. gruodžio 15 d. buvo peržiūrėta (2), padarė išvadą, kad o-fenilfenolį naudojant kaip konservantą jo didžiausia 0,2 % koncentracija nenuplaunamuose kosmetikos gaminiuose nėra saugi, o didžiausia 0,15 % koncentracija tokiuose produktuose gali būti laikoma saugia, ir kad didžiausia 0,2 % koncentracija nuplaunamuose kosmetikos gaminiuose yra laikoma saugia. VSMK taip pat padarė išvadą, kad su o-fenilfenoliu gali būti siejami galimi regos sistemos pažeidimai;

(3) kelioms valstybėms narėms pareiškus susirūpinimą dėl MEA o-fenilfenato, kalio o-fenilfenato ir natrio o-fenilfenato, 2018 m. vasario 21–22 d. patvirtintame pirmiau minėtos nuomonės priedėlyje (3) VSMK nurodė, kad tos pačios išvados dėl saugios o-fenilfenolio naudojimo koncentracijos negali būti taikomos natrio o-fenilfenatui, kalio o-fenilfenatui arba MEA o-fenilfenatui nepakeistos. VSMK nurodė, kad natrio o-fenilfenatas, kalio o-fenilfenatas ir MEA o-fenilfenatas gali turėti toksiškesnio poveikio nei o-fenilfenolis dėl didesnio prasiskverbimo per odą. VSMK padarė išvadą, kad neatmetama galimybė, kad naudojant šias medžiagas kaip konservantus kosmetikos gaminiuose gali kilti rizika žmonių sveikatai;

(4) atsižvelgiant į minėtas VSMK nuomones ir dėl šių medžiagų naudojimo galinčią kilti riziką žmonių sveikatai, nenuplaunamuose kosmetikos gaminiuose kaip konservantą turėtų būti leidžiama naudoti 0,15 % didžiausios koncentracijos o-fenilfenolį, o nuplaunamuose kosmetikos gaminiuose – 0,2 % didžiausios koncentracijos o-fenilfenolį. Be to, turėtų būti nurodoma, kad reiktų vengti patekimo į akis. Neturėtų būti leidžiama kaip konservantus naudoti natrio o-fenilfenatą, kalio o-fenilfenatą ir MEA o-fenilfenatą;

(5) todėl Reglamento (EB) Nr. 1223/2009 V priedas turėtų būti atitinkamai iš dalies pakeistas;

(6) pramonei turėtų būti skirtas tinkamas laikotarpis prisitaikyti prie naujų reikalavimų – atlikti reikiamus gaminių sudėties pakeitimus siekiant užtikrinti, kad rinkai būtų teikiami tik visus šiuos reikalavimus atitinkantys gaminiai. Pramonei taip pat turėtų būti skirtas tinkamas laikotarpis iš rinkos pašalinti gaminius, kurie neatitinka naujų reikalavimų;

(7) šiame reglamente nustatytos priemonės atitinka Kosmetikos gaminių nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1223/2009 V priedo 7 įrašas pakeičiamas taip, kaip nurodyta šio reglamento priede.

2 straipsnis 1. Nuo 2019 m. birželio 17 d. kosmetikos gaminiai, kurių sudėtyje yra bifenil-2-olio ir kurie neatitinka šiame reglamente nustatytų reikalavimų, Sąjungos rinkai nepateikiami. Nuo 2019 m. rugsėjo 17 d. kosmetikos gaminiai, kurių sudėtyje yra bifenil-2-olio ir kurie neatitinka šiame reglamente nustatytų reikalavimų, Sąjungos rinkai netiekiami. 2. Nuo 2019 m. birželio 17 d. kosmetikos gaminiai, kurių sudėtyje kaip konservantų yra natrio 2-bifenilato, kalio 2-bifenilato arba 2-aminoetan-1-olio, 2-fenilfenolio Sąjungos rinkai nepateikiami. Nuo 2019 m. rugsėjo 17 d. kosmetikos gaminiai, kurių sudėtyje kaip konservantų yra natrio 2-bifenilato, kalio 2-bifenilato arba 2-aminoetan-1-olio, 2-fenilfenolio Sąjungos rinkai netiekiami.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 1 straipsnis taikomas nuo 2019 m. birželio 17 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. lapkričio 26 d. Komisijos vardu Pirmininkas Jean-Claude JUNCKER

(1) OL L 342, 2009 12 22, p. 59.

(2) SCCS (Scientific Committee on Consumer SAFEty), Opinion on o-Phenylphenol, Sodium o-phenylphenate and Potassium o-phenylphenate, 25 June 2015, SCCS/1555/15, revision of 15 December 2015.

(3) SCCS (Scientific Committee on Consumer SAFEty), Addendum to the scientific opinion on the use as preservative of o-Phenylphenol, Sodium ophenylphenate and Potassium o-phenylphenate (SCCS/1555/15) Here: the use as preservative of Sodium o-phenylphenate, Potassium o-phenylphenate, MEA o-Phenylphenate 21–22/02/2018, SCCS/1597/18.